**Graurul**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un graur nimeri în casă

Și se zbătea - o vâlvătaie

Cu-o dârdâire sperioasă

Prin colțurile din odaie.

Din cugetele-mi înțelepte

Eu capul mi l-am strâns în umeri

Ca nu cumva să se îndrepte

Zborul în splendida lui lume.

Fereastra am deschis-o largă

Și pasărea zvâcni afară

O viață unde își aleargă

Potopul vast de primăvară.

S-opri alături, în livadă,

Pe o crenguță netrezită,

Se vede - nu putea să creadă

Că aventura-i isprăvită.

Privind și Soarele și cerul

Râdea în sinea lui de graur

Ce nedibaci fu temnicerul

Din labirint de minotaur.

Apoi zbură să ducă vestea

Salvării lui din pușcărie

Că totuși triumfă povestea

Cu un sfârșit de bucurie.

Iar „minotaurul” cu văzul

Îl petrecu în libertate

Fiindu-i vesel pentru crezul

Cu note de naivitate.

De-odată mi-am văzut celulă

Casa mea foarte-ncăpătoare

Și-un dor de zbor de libelulă

S-a rupt din mine înspre Soare.

Să văd cum este el, înaltul,

Și să respir văzduh din vânturi,

Dar nu să stau - întemnițatul

De la porniri și de avânturi.

Ci am simțit așa durere

Cu un pustiu pătruns de frică

Că nu știu sufletul ce-mi cere,

Iar eu sunt numai o nimică.

Dar apoi bocănii din gene

Râzând de palide protesturi

Și-n jilț mă prăbușii alene

Să țes la gânduri arabescuri.

Victor Bragagiu